Terrortruslen mod Danmark er stadig det, Politiets Efterretningstjeneste vurderer som »alvorlig«. Det ændrer de breve til og fra den tidligere topterrorist og al-Qaeda-leder, Osama bin Laden, som i går blev offentliggjort, ikke på.

Det slår PET’s chef for Center for Terroranalyse, Søren Jensen, fast, efter at de amerikanske myndigheder i går offentliggjorde flere hundrede siders bin Laden-korrepondance, som amerikanske specialsoldater beslaglagde i forbindelse med den operation, der ledte til topterroristens død i 2011.

Udover at fastholde terrortruslen uændret høj ønsker Søren Jensen ikke at sige mere om, hvilke eventuelle »operative konsekvenser« brevene vil få for den hjemlige sikkerhedstjeneste.